Egon Seconds gepos uit Superreeks | Netwerk24
Kommer oor SA se fluitjie- droogte
Egon Seconds gepos uit Superreeks
Deur Brenden Nel 19 Januarie 2020 00:12
Die insinking ten opsigte van die lewering van topblasers is herbevestig toe twee SA blasers die afgelope ruk hul posisies in die skeidsregterpanele van twee internasionale kompetisies verloor het – in die Superrugby-reeks én die Pro14-kompetisie.
Egon Seconds, wat verlede jaar kwaai onder ontevrede ondersteuners vir sy omstrede beslissings deurgeloop het, is nie meer deel van vanjaar se skeidsregterpaneel in Superrugby nie, terwyl Quinton Immelman 'n paar maande gelede al van die Pro14-paneel verwyder is.
Suid-Afrika het tans nie 'n enkele skeidsregter op die paneel van die Wêreld-sewesreeks nie, al is die voormalige SA skeidsregter Craig Joubert die hoof van die blasers in die sewesreeks.
Dit beteken geen SA blaser sal by vanjaar se Olimpiese Spele in die manskompetisie optree nie. Dit kom nadat drie SA skeidsregters by die vorige Olimpiese Spele in Rio de Janeiro opgetree het.
Jaco Peyper is nou ook die enigste toetsskeidsregter in die land. Sy loopbaan as blaser op die hoogste vlak begin egter ook einde se kant toe staan.
Suid-Afrika se ander skeidsregters in Sanzaar se paneel is Marius van der Westhuizen, AJ Jacobs en Rasta Rasivhenge. Rasivhenge word beskou as 'n toekomstige toetsskeidsregter, maar sal eers ná vanjaar se Superreeks 'n trap hoër kan klim.
Peyper sou verlede jaar die Wêreldbeker se een halfeindstryd gehanteer het, maar ná omstredenheid omdat hy vir 'n foto saam met Walliese ondersteuners geposeer het in 'n geskerts oor 'n rooikaart wat hy vir 'n Franse speler gegee het, is hy as blaser verwyder.
Suid-Afrika het wel in Aimee Barrett-Theron 'n skeidsregter in die paneel vir Wêreldrugby se vroue-sewes.
Stuart Berry is tans die enigste Suid-Afrikaanse skeidsregter wat in die Pro14-reeks blaas.
Vir SA Rugby is blasers wat nie in internasionale reekse optree nie, 'n geldelike las omdat SA Rugby hul salarisse moet betaal.
Seconds, Immelman en Cwengile Jadezweni is almal op kontrak by SA Rugby, maar geeneen van hulle gaan hulle volgens Rapport se bronne tydens die Super-reeks vir skeidsregterontwikkeling beskikbaar stel nie.
SA Rugby het nie op vrae gereageer nie, terwyl Sanzaar se woordvoerder, Greg Thomas, in 'n e-pos beweer die paneel van skeidsregters is nog nie bekend gemaak nie. "Ons sal binnekort 'n verklaring oor die skeidsregterspan vir 2020 maak, so ons sal nie kommentaar lewer tot dan nie. Die skeidsregters is tans besig met hul voorbereidingskamp in Suid-Afrika."